钦定古今图书集成/明伦汇编/闺媛典/第002卷 > 宋尚宫女论语 > 《事父母章第五》
## 钦定古今图书集成/明伦汇编/闺媛典/第002卷 > 宋尚宫女论语 > 《事父母章第五》

女子在堂，敬重爹娘。每朝早起，先问安康。寒则烘火，
热则扇凉。饥则进食，渴则进汤。父母检责，不得慌忙。
近前听取，早夜思量，若有不是，改过从长。父母言语，
莫作寻常。遵依教训，不可强良。若有不谙，借问无妨。
父母年老，朝夕忧惶。补联鞋袜，做造衣裳。四时八节，
孝养相当。父母有疾，身莫离床。衣不解带，汤药亲尝。
祷告神祗，保祐安康。“设有不幸，大数身亡。痛入骨髓，
哭断肝肠。劬劳罔极，恩德难忘。衣裳装殓，持服居丧。
安埋设祭，礼拜烧香。逢周遇忌，血泪汪汪。莫学忤逆，
不敬爹娘。才出一语，使气昂昂。需索陪送，争竞衣妆。
父母不幸，说短论长。搜求财帛，不顾哀丧。如此妇人，
狗彘豺狼。”